सीबीआई ने मस्जिद शब्द का गलत प्रयोग किया : वेदांती  
पूर्व भाजपा सांसद राम विलास वेदांती ने कहा है कि उन्होंने मस्जिद नहीं बल्कि मंदिर का खंडहर ढहाने में भूमिका अदा की थी।
अयोध्या में विवादित ढांचा ढहाए जाने के मामले में हाल में उच्चतम न्यायालय से नोटिस पाए 21 लोगों में शुमार पूर्व भाजपा सांसद राम विलास वेदांती ने कहा है कि उन्होंने मस्जिद नहीं बल्कि मंदिर का खंडहर ढहाने में भूमिका अदा की थी और इस आरोप में वह फांसी पर भी चढ़ने को तैयार हैं।  राम जन्मभूमि न्यास के सदस्य वेदांती का कहना है कि उस ढांचे में मस्जिद का कोई चिहन नहीं था। अगर उसमें मुस्लिम इबादतगाह का कोई निशान होता तो वह उसे कभी नहीं तुड़वाते। वेदांती ने कहा जहां अर्से से हिन्दू देवी देवताओं की मूर्तियां रखी थीं वह जगह मस्जिद कैसे हो सकती है। मैंने तो मंदिर के खंडहर को तोड़ा और तुड़वाया। अगर इस आरोप में मुझे फांसी भी दी जाए तो मैं इस सजा के लिये तैयार हूं।   उन्होंने कहा मैंने महसूस किया था कि बारिश के कारण कमजोर होने के चलते वह ढांचा किसी भी वक्त गिर सकता है जिससे गर्भगृह में विराजमान रामलला को नुकसान पहुंचने की आशंका है, इसलिये मैंने कारसेवकों से कहा कि वे खंडहर को तोड़ दें। मैं खंडहर तुड़वाने की जिम्मेदारी लेता हूं। मैं यह बात उच्चतम न्यायालय में भी कहने को तैयार हूं। भाजपा के टिकट पर मछलीशहर और प्रतापगढ़ से दो बार सांसद चुने जा चुके वेदांती ने कहा उच्चतम न्यायालय में अपील करने वाली सीबीआई ने मस्जिद शब्द का गलत प्रयोग किया है। उसे कहना चाहिये कि वेदांती ने मंदिर का खंडहर तुड़वाया था।  गौरतलब है कि उच्चतम न्यायालय ने सीबीआई की अपील पर गत चार मार्च को बाबरी ढांचा विध्वंस विवाद में भाजपा के वरिष्ठ नेता लालकृष्ण आडवाणी, मुरली मनोहर जोशी, राम विलास वेदांती, शिवसेना प्रमुख बाल ठाकरे और विश्व हिन्दू परिषद नेता अशोक सिंघल समेत 21 नेताओं को नोटिस जारी किया था। सीबीआई चाहती है कि इन लोगों पर आपराधिक साजिश का मुकदमा चलाया जाए। इस नोटिस के साथ ही इन नेताओं के खिलाफ ढांचा विध्वंस का षड्यंत्र रचने का मामला खुलने की प्रक्रिया शुरू हो गई है। आडवाणी और अन्य नेताओं के खिलाफ रायबरेली की अदालत में हालांकि एक मुकदमा चल रहा है लेकिन उसमें ढांचा ढहाने की साजिश का आरोप शामिल नहीं है। वह मामला सिर्फ भड़काउ भाषण देने और लोगों को उकसाने से सम्बन्धित है।